Title: ประกาศสำนักงาน ก.พ. เรื่อง การจัดระบบข้อมูลข่าวสารส่วนบุคคลของเจ้าหน้าที่สำนักงาน ก.พ.

ประกาศสำนักงาน ก

ประกาศสำนักงาน
ก.พ.
เรื่อง
การจัดระบบข้อมูลข่าวสารส่วนบุคคล
ของเจ้าหน้าที่สำนักงาน
ก.พ.[๑]

ตามที่มาตรา ๒๓ (๓)
แห่งพระราชบัญญัติข้อมูลข่าวสารของราชการ พ.ศ. ๒๕๔๐
บัญญัติให้หน่วยงานของรัฐต้องจัดระบบข้อมูลข่าวสารส่วนบุคคลโดยจัดให้มีการพิมพ์ในราชกิจจานุเบกษา
และตรวจสอบแก้ไขข้อมูลให้ถูกต้องอยู่เสมอ นั้น

เพื่อให้เป็นไปตามบทบัญญัติของกฎหมายดังกล่าว
สำนักงาน ก.พ. จึงจัดระบบข้อมูลข่าวสารส่วนบุคคลของเจ้าหน้าที่สำนักงาน ก.พ.
ไว้ดังนี้

๑. 
ประเภทของบุคคลที่มีการเก็บข้อมูลไว้
๑.๑ ข้าราชการพลเรือนสามัญ ระดับ ๑-๑๑
๑.๒ ลูกจ้างประจำ
๑.๓ ลูกจ้างชั่วคราวในประเทศ (ตามสัญญาจ้าง)
๑.๔ ลูกจ้างชั่วคราวในต่างประเทศ (ตามสัญญาจ้าง)

๒. 
ประเภทของระบบข้อมูลข่าวสารส่วนบุคคล
๒.๑ แฟ้มประวัติข้าราชการ และลูกจ้างประจำ
๒.๒ ก.พ. ๗ ข้าราชการ ลูกจ้างประจำ
และลูกจ้างชั่วคราวในต่างประเทศ
๒.๓ ระบบสารสนเทศเพื่อการบริหารงานบุคคลสำหรับข้าราชการ

๓. 
ลักษณะการใช้ข้อมูลตามปกติ
- ใช้ในการบริหารงานบุคคลของสำนักงาน ก.พ.

๔. 
วิธีการขอตรวจดูข้อมูลข่าวสารของเจ้าของข้อมูล
๔.๑ ติดต่อประสานขอทราบข้อมูลด้วยตนเอง
หรือทำหนังสือขอทราบข้อมูลเป็นลายลักษณ์อักษร
๔.๒ ผู้อำนวยการกองกลาง
หัวหน้าฝ่ายการเจ้าหน้าที่ หรือผู้ที่ได้รับมอบหมายเป็นผู้พิจารณาอนุมัติ

๕. 
วิธีการขอให้แก้ไขเปลี่ยนแปลงข้อมูล มีแนวทางปฏิบัติ ดังนี้
๕.๑ รายงานขอเปลี่ยนแปลงประวัติ
ต้องจัดทำบันทึกแจ้งการเปลี่ยนแปลงประวัติ โดยเสนอผู้บังคับบัญชาตามลำดับชั้น
เพื่อส่งให้ฝ่ายการเจ้าหน้าที่ กองกลางสำนักงาน ก.พ.
และบันทึกในแฟ้มประวัติข้าราชการ หรือลูกจ้าง
รวมทั้งระบบสารสนเทศเพื่อการบริหารงานบุคคล ของสำนักงาน ก.พ.
๕.๒ แนบหลักฐานต่าง ๆ
ที่เกี่ยวกับการเปลี่ยนแปลงประวัติไปด้วย เช่น
๕.๒.๑ การสมรส แนบสำเนาใบสำคัญการสมรส
๕.๒.๒ การหย่า แนบสำเนาใบสำคัญการหย่า
๕.๒.๓ การมีบุตร แนบสำเนาใบสูติบัตรบุตร
และสำเนาทะเบียนบ้านของบุตร
๕.๒.๔ การเปลี่ยนชื่อตัว ชื่อสกุล
แนบสำเนาใบสำคัญการเปลี่ยนชื่อตัว ชื่อสกุล
๕.๒.๕ การย้ายที่อยู่ แนบสำเนาทะเบียนบ้านใหม่
๕.๒.๖ การเพิ่มวุฒิการศึกษา แนบสำเนาประกาศนียบัตร
หรือสำเนาปริญญาบัตร หรือสำเนาระเบียนแสดงผลการศึกษา
๕.๒.๗ 
การเพิ่มเติมรายการอื่น ๆ เช่น การเสียชีวิตของบิดา มารดา คู่สมรส บุตร ฯลฯ
แนบสำเนาใบมรณบัตร

๖. 
แหล่งที่มาของข้อมูล
๖.๑ เจ้าของประวัติ
๖.๒ คำสั่งบรรจุ แต่งตั้ง โยกย้าย
๖.๓ คำสั่งเลื่อนขั้นเงินเดือนประจำปี
๖.๔ คำสั่งลงโทษทางวินัย
๖.๕ ประกาศ หรือหนังสือราชการประเภทอื่น ๆ
ที่ผู้มีอำนาจตามมาตรา ๕๒ หรือผู้ได้รับมอบหมาย อนุมัติ อนุญาต หรือสั่งการ

ประกาศ
ณ วันที่ ๒๕ เมษายน พ.ศ. ๒๕๔๔
ทิพาวดี  เมฆสวรรค์
เลขาธิการ
ก.พ.

ดลธี/พิมพ์
๑๗
กันยายน ๒๕๕๑

[๑]
ราชกิจจานุเบกษา เล่ม ๑๑๘/ตอนพิเศษ ๕๒ ง/หน้า ๑๕/๘ มิถุนายน ๒๖๔๔